**MINISTERUL FINANȚELOR**

**Agenția Națională de Administrare Fiscală**

**Referat de aprobare a proiectului de ordin al preşedintelui Agenţiei Naţionale de Administrare Fiscală pentru modificarea Ordinului președintelui Agenției Naționale de Administrare Fiscală nr.1193/2021 pentru aprobarea Procedurii de înregistrare a contractelor de fiducie sau ale construcţiilor juridice similare fiduciei, de organizare și funcționare a Registrului central al fiduciilor și al construcţiilor juridice similare fiduciilor, pentru aprobarea Procedurii privind accesul la Registrul central al fiduciilor și al construcţiilor juridice similare fiduciilor, precum și pentru aprobarea modelului şi conţinutului unor formulare**

Prin Legea nr.129/2019 pentru prevenirea şi combaterea spălării banilor şi finanţării terorismului, precum şi pentru modificarea şi completarea unor acte normative, a fost instituită obligativitatea transmiterii către organul fiscal central de informaţii adecvate, corecte şi actualizate cu privire la beneficiarul real al fiduciilor și a fost reglementată atât organizarea la nivel central a registrului fiduciilor, cât și modalitatea de acces la registru în condițiile prevăzute de lege.

Potrivit art.780 din Legea nr.287/2009 privind Codul civil, republicată, cu modificările şi completările ulterioare, sub sancţiunea nulităţii absolute, contractul de fiducie şi modificările sale trebuie să fie înregistrate, la cererea fiduciarului, în termen de o lună de la data încheierii acestora, la organul fiscal competent să administreze sumele datorate de fiduciar bugetului general consolidat al statului.

Pentru aplicarea acestor prevederi, a fost emis Ordinul președintelui Agenției Naționale de Administrare Fiscală nr.1193/2021 pentru aprobarea Procedurii de înregistrare a contractelor de fiducie sau ale construcţiilor juridice similare fiduciei, de organizare şi funcţionare a Registrului central al fiduciilor şi al construcţiilor juridice similare fiduciilor, pentru aprobarea Procedurii privind accesul la Registrul central al fiduciilor şi al construcţiilor juridice similare fiduciilor, precum şi pentru aprobarea modelului şi conţinutului unor formulare.

Prin Legea nr.86/2025 privind modificarea şi completarea Legii nr.129/2019 pentru prevenirea şi combaterea spălării banilor şi finanţării terorismului, precum şi pentru modificarea şi completarea unor acte normative, au fost aduse modificări art.19 din Legea nr.129/2019.

La art.19 alin.(8¹) din Legea nr.129/2019 sunt reglementate categoriile de persoane care au acces la Registrul central al fiduciilor și al construcţiilor juridice similare fiduciilor, iar modificările legislative au vizat:

1. explicitarea categoriei prevăzute la lit.c), în sensul că persoanele fizice sau juridice trebuie să demonstreze un interes legitim pentru a accesa informaţiile privind beneficiarul real;

2. eliminarea categoriei prevăzute la lit.d), respectiv persoanele fizice sau juridice care înaintează o cerere scrisă în ceea ce priveşte o fiducie sau o construcţie juridică similară care deţine o participaţie ce îi asigură controlul în orice persoană juridică de drept privat, altele decât cele prevăzute la art.19 alin.(1), în mod direct sau indirect, inclusiv prin acţiuni la purtător sau prin control exercitat prin alte mijloace;

La art.19 alin.(9) din Legea nr.129/2019 este reglementat conținutul informațiilor la care au acces diferite categorii de persoane iar modificarea legislativă a vizat înlocuirea sintagmei „naționalitate” cu sintagma „cetățenie” în ceea ce privește datele de identificare ale beneficiarului real. Prin urmare, persoanele prevăzute la art.19 alin.(8¹) lit.c) au drept de acces la următoarele date: numele și prenumele beneficiarului real, luna și anul nașterii, cetățenia, țara de rezidență, precum și informațiile privind natura și amploarea interesului generator de beneficii deținut.

În acest context se impune adaptarea la aceste modificări legislative atât a procedurii privind accesul la Registrul central al fiduciilor și al construcţiilor juridice similare fiduciilor, cât și a formularelor aprobate prin Ordinul președintelui Agenției Naționale de Administrare Fiscală nr.1193/2021.

Prin prezentul proiect de ordin se propune:

- actualizarea procedurii privind accesul la Registrul central al fiduciilor și al construcțiilor juridice similare;

- actualizarea modelului și conținutului formularelor utilizate în procesul de înregistrare și acces la Registrul central al fiduciilor și al construcțiilor juridice similare, în conformitate cu noile prevederi legale.

Față de cele prezentate, s-a întocmit proiectul de ordin alăturat, cu ale cărui prevederi, dacă sunteți de acord, vă propunem a-l semna.